
I PRIEDAS

PREPARATO CHARAKTERISTIKŲ SANTRAUKA

1.
VAISTINIO PREPARATO PAVADINIMAS

FOSAVANCE 70 mg/2800 TV tabletės

FOSAVANCE 70 mg/5600 TV tabletės

2.
kokybinė ir kiekybinė sudėtis

FOSAVANCE 70 mg/2800 TV tabletės

Kiekvienoje tabletėje yra 70 mg alendrono rūgšties (natrio druskos trihidrato pavidalu) ir 70 mikrogramų (2800 TV) kolekalciferolio (vitamino D3).

Pagalbinės medžiagos, kurių poveikis žinomas

Kiekvienoje tabletėje yra 62 mg laktozės (bevandenės laktozės pavidalu) ir 8 mg sacharozės.

FOSAVANCE 70 mg/5600 TV tabletės

Kiekvienoje tabletėje yra 70 mg alendrono rūgšties (natrio druskos trihidrato pavidalu) ir 140 mikrogramų (5600 TV) kolekalciferolio (vitamino D3).

Pagalbinės medžiagos, kurių poveikis žinomas

Kiekvienoje tabletėje yra 63 mg laktozės (bevandenės laktozės pavidalu) ir 16 mg sacharozės.

Visos pagalbinės medžiagos išvardytos 6.1 skyriuje.

3.
FARMACINĖ forma

Tabletė.

FOSAVANCE 70 mg/2800 TV tabletės

Modifikuotos kapsulės formos baltos arba balkšvos tabletės, kurių vienoje pusėje pažymėtas kaulo kontūras, kitoje – „710“.

FOSAVANCE 70 mg/5600 TV tabletės

Modifikuoto stačiakampio formos baltos arba balkšvos tabletės, kurių vienoje pusėje pažymėtas kaulo kontūras, kitoje – „270“.

4.
klinikinĖ informacija

4.1
Terapinės indikacijos

FOSAVANCE yra skirtas pomenopauzinės osteoporozės gydymui moterims, kurioms yra vitamino D nepakankamumo rizika. Jis sumažina stuburo slankstelių ir šlaunikaulio lūžių riziką.

4.2
Dozavimas ir vartojimo metodas

Dozavimas

Rekomenduojama dozė – viena tabletė vieną kartą per savaitę.

Pacientėms reikia paaiškinti, kad pamiršusios išgerti FOSAVANCE dozę, tai prisiminusios tabletę išgertų ryte. Dviejų tablečių per vieną dieną išgerti negalima, tačiau reikia sugrįžti prie įprasto režimo – toliau vartoti po vieną tabletę per savaitę pasirinktąją savaitės dieną.

Dėl osteoporozės eigos pobūdžio FOSAVANCE yra skirtas ilgalaikiam vartojimui.

Optimali osteoporozės gydymo bisfosfonatais trukmė nėra nustatyta. Gydymo pratęsimo būtinybę, remiantis FOSAVANCE gydymo nauda ir galima rizika konkrečiai pacientei, reikia vertinti periodiškai, ypač praėjus 5 ar daugiau gydymo metų.

Pacientės kalcio turi gauti papildomai, jeigu jo iš maisto pasisavinama nepakankamai (žr. 4.4 skyrių). Dėl papildomo vitamino D vartojimo reikia apsvarstyti kiekvieną kartą individualiai, atsižvelgiant į tai, kad vitamino D gaunama su vitaminais ar maisto papildais. 
FOSAVANCE 70 mg/2800 TV tabletės

2800 TV vitamino D3, esančio FOSAVANCE sudėtyje, vieną kartą per savaitę vartojamos dozės ekvivalentiškumas 400 TV vitamino D vieną kartą per parą dozei netirtas.

FOSAVANCE 70 mg/5600 TV tabletės

5600 TV vitamino D3, esančio FOSAVANCE sudėtyje, vieną kartą per savaitę vartojamos dozės ekvivalentiškumas 800 TV vitamino D vieną kartą per parą dozei netirtas.

Senyvos pacientės

Klinikinių tyrimų metu nebuvo su amžiumi susijusių alendronato veiksmingumo ar saugumo vartoti skirtumų, todėl senyvoms pacientėms dozės koreguoti nereikia.

Inkstų funkcijos sutrikimas
FOSAVANCE nerekomenduojama skirti pacientėms, kurių inkstų funkcija sutrikusi (kreatinino klirensas mažesnis kaip 35 ml/min.), nes trūksta tokių ligonių gydymo patirties. Pacientėms, kurių kreatinino klirensas didesnis kaip 35 ml/min., dozės koreguoti nereikia.

Vaikų populiacija

FOSAVANCE saugumas ir veiksmingumas jaunesniems kaip 18 metų vaikams neištirti. Šio vaistinio preparato skirti jaunesniems kaip 18 metų vaikams negalima, nes duomenų apie alendrono rūgšties ir kolekalciferolio derinį nėra. Šiuo metu turimi duomenys apie alendrono rūgšties skyrimą vaikų populiacijoje yra aprašyti 5.1 skyriuje.
Vartojimo metodas
Vartoti per burną.

Kad alendronato absorbcija būtų pakankama:

FOSAVANCE reikia vartoti likus mažiausiai 30 minučių iki pirmojo dienos valgio, gėrimo ar vaistinio preparato (įskaitant antacidinius preparatus, kalcio papildus ir vitaminus) vartojimo. Jis užsigeriamas tik vandeniu (ne mineraliniu vandeniu). Manoma, kad kiti gėrimai (įskaitant mineralinį vandenį), maistas ir kai kurie vaistiniai preparatai mažina alendronato absorbciją (žr. 4.5 ir 4.8 skyrius).

Siekiant kiek įmanoma sumažinti stemplės dirginimo ir su juo susijusių nepageidaujamų reakcijų riziką, reikia tiksliai laikytis šių nurodymų (žr. 4.4 skyrių):

· FOSAVANCE nuryti tik jau visiškai atsikėlus ryte, užgeriant pilna stikline vandens (ne mažiau kaip 200 ml);

· Pacientė turi tik nuryti visą FOSAVANCE tabletę. Jos negalima smulkinti ar kramtyti, negalima leisti jai ištirpti burnoje, nes gali išopėti burna ir ryklė;

· Pacientė turi neatsigulti po FOSAVANCE išgėrimo mažiausiai 30 minučių ir kol tą dieną pirmąjį kartą nepavalgys;

· FOSAVANCE turi būti nevartojamas prieš einant miegoti arba ryte dar neatsikėlus.

4.3
Kontraindikacijos

· Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.

· Stemplės anomalija ir kiti veiksniai, dėl kurių stemplė lėčiau išsituština, pvz., striktūra ar achalazija.

· Nesugebėjimas stovėti arba tiesiai sėdėti mažiausiai 30 minučių.

· Hipokalcemija.

4.4
Specialūs įspėjimai ir atsargumo priemonės

Alendronatas

Viršutinės virškinimo trakto dalies nepageidaujamos reakcijos

Alendronatas gali vietiškai sudirginti viršutinės virškinimo trakto dalies gleivinę. Kadangi vaistas gali pabloginti kitą esančią ligą, pacientams, kuriems yra aktyvi viršutinės virškinimo trakto dalies liga, pvz., disfagija, stemplės ligos, gastritas, duodenitas arba opa, arba neseniai (per pastaruosius metus) buvo sunki virškinimo trakto liga, pavyzdžiui, pepsinė opa, kraujavimas iš virškinimo trakto ar kita nei piloroplastika viršutinės virškinimo trakto dalies chirurginė operacija, alendronato reikia skirti atsargiai (žr. 4.3 skyrių). Pacientams, kuriems nustatyta Bareto stemplė, preparatą išrašantis gydytojas turi pagalvoti apie alendronato naudą ir galimą riziką kiekvienam pacientui individualiai.

Pacientams, gydytiems alendronatu, buvo pastebėtos nepageidaujamos stemplės reakcijos – ezofagitas, stemplės opa ir stemplės erozija. Retais atvejais vėliau susidarė stemplės striktūra. Kartais šios reakcijos buvo sunkios, ir pacientus teko hospitalizuoti. Todėl gydytojai turi būti budrūs, pastebėję požymių arba simptomų, įspėjančių apie galimą stemplės reakciją, o pacientams turi būti nurodyta nebevartoti alendronato ir kreiptis į medikus, jei atsiranda stemplės sudirginimo simptomų, pavyzdžiui, disfagija, skauda ryjant arba už krūtinkaulio, taip pat jei prasideda arba intensyvėja rėmuo (žr. 4.8 skyrių).

Atrodo, kad sunkių nepageidaujamų stemplės reakcijų rizika yra didesnė tiems pacientams, kurie alendronato nesugeba vartoti tinkamai ir (arba) tiems, kurie, nepaisydami atsiradusių stemplės dirginimui būdingų simptomų, toliau vartoja alendronato. Todėl labai svarbu pacientui detaliai paaiškinti apie vaisto vartojimą ir įsitikinti, ar jis suprato (žr. 4.2 skyrių). Pacientus reikia informuoti, kad, nesilaikant vartojimo taisyklių, gali padidėti stemplės problemų rizika.

Kai vaistas pateko į rinką, retai buvo pranešta apie skrandžio ir dvylikapirštės žarnos opas, kurios kartais buvo sunkios ir su komplikacijomis, nors didelio masto klinikinių alendronato tyrimų metu didesnės tokių reiškinių rizikos nepastebėta (žr. 4.8 skyrių).

Žandikaulio osteonekrozė

Vėžiu sergantiems pacientams, kurių gydymui taikytos schemos, įskaitant pirmiausiai schemas su į veną skiriamais bisfosfonatais, buvo pastebėta žandikaulio osteonekrozė, paprastai susijusi su dantų ištraukimu ir (ar) vietine infekcija (įskaitant osteomielitą). Dauguma šių pacientų taip pat vartojo chemoterapinius preparatus bei kortikosteroidus. Žandikaulio osteonekrozė taip pat buvo pastebėta osteoporoze sergantiems pacientams, gydytiems geriamaisiais bisfosfonatais.

Vertinant individualią pacientui žandikaulio osteonekrozės išsivystymo riziką, reikia atsižvelgti į šiuos rizikos veiksnius:

· bisfosfonato stiprumas (zoledrono rūgšties yra didžiausias), vartojimo būdas (žr. aukščiau) ir sukauptoji dozė;

· vėžys, chemoterapija, radioterapija, kortikosteroidų ar angiogenezės inhibitorių vartojimas, rūkymas;

· buvusios dantų ligos, bloga burnos higiena, buvusios periodonto ligos, invazinės dantų gydymo procedūros, blogai pritaikyti dantų protezai.

Prieš pradedant geriamaisiais bisfosfonatais gydyti pacientus, kurių dantų būklė yra bloga, reikia apsvarstyti, ar nevertėtų patikrinti jų dantis ir taikyti atitinkamą profilaktinį gydymą.

Gydymo metu, jei tik įmanoma, šie pacientai turi vengti invazinių dantų gydymo procedūrų. Pacientams, kuriems išsivystė žandikaulio osteonekrozė gydymo bisfosfonatais metu, dantų operacijos gali pasunkinti sveikatos būklę. Duomenų, ar gydymo bisfosfonatais nutraukimas mažina žandikaulio osteonekrozės pavojų pacientams, kuriems reikia dantų gydymo procedūrų, nėra. Gydytojas, remdamasis klinikiniu sprendimu, turi sudaryti gydymo planą kiekvienam pacientui, įvertindamas individualų naudos ir rizikos santykį.

Gydymo bisfosfonatais metu visi pacientai turi būti skatinami palaikyti gerą burnos higieną, reguliariai tikrintis dantis ir pranešti apie visus simptomus burnoje, tokius kaip dantų mobilumas, skausmas ar patinimas.

Išorinio ausies kanalo osteonekrozė
Vartojant bisfosfonatus, tarp pacientų nustatyta išorinio ausies kanalo osteonekrozės atvejų, kurie daugiausia siejami su ilgalaikiu gydymu. Tarp galimų išorinio ausies kanalo osteonekrozės rizikos veiksnių – steroidų vartojimas ir chemoterapija ir (arba) lokalūs rizikos veiksniai, pvz., infekcija arba trauma. Išorinio ausies kanalo osteonekrozės galimybę reikėtų turėti omenyje gydant tuos bisfosfonatų vartojančius pacientus, kuriems pasireiškia su ausimi susijusių simptomų, tokių kaip skausmas ar išskyros, įskaitant simptomus, kuriuos sukelia lėtinės ausies infekcijos.

Skeleto ir raumenų skausmas

Pranešama apie kaulų, sąnarių ir (ar) raumenų skausmą pacientams, vartojantiems bisfosfonatų. Vaistui patekus į rinką, šie simptomai retai buvo sunkūs ir (ar) luošinantys (žr. 4.8 skyrių). Simptomai pasireikšdavo po vienos dienos ar po keleto mėnesių, pradėjus gydymą. Daugumai pacientų simptomai palengvėdavo, nustojus gydyti. Jie vėl pasireikšdavo atnaujinus gydymą tais pačiais vaistiniais preparatais arba kitais bisfosfonatais.

Atipiniai šlaunikaulio lūžiai

Gydant bisfosfonatais buvo pastebėti atipiniai šlaunikaulio pogūbriniai ar diafizės lūžiai, visų pirma ilgai nuo osteoporozės gydytiems pacientams. Šie skersiniai ar trumpi įstrižiniai lūžiai gali pasireikšti bet kurioje šlaunikaulio vietoje – nuo pat mažojo gūbrio iki pat virškrumplinės keteros. Šie lūžiai įvyksta po mažos traumos arba ne dėl jos, o kai kurie pacientai kelias savaites ar mėnesius iki pilno šlaunikaulio lūžio jaučia šlaunies ar kirkšnies skausmą, dažnai susijusį su stresinių lūžių radiologiniais požymiais. Lūžiai dažnai būna abipusiai, todėl reikia ištirti bisfosfonatais gydomų pacientų, kuriems yra lūžęs šlaunikaulio kūnas, priešingos pusės šlaunikaulį. Be to, buvo pastebėtas blogas tokių lūžių gijimas. Reikia apsvarstyti, ar pacientams, kuriems įtariamas atipinis šlaunikaulio lūžis, gydymo bisfosfonatais nevertėtų nutraukti, kol jam individualiai bus įvertintas naudos ir rizikos santykis.

Pacientams reikia patarti, kad bisfosfonatų vartojimo metu praneštų apie bet kokį šlaunies, klubo ar kirkšnies skausmą, o visus pacientus, kuriems pasireiškia tokie simptomai, reikia ištirti, ar jie nepatyrė nepilno šlaunikaulio lūžio.

Atipiniai kitų kaulų lūžiai
Ilgai gydytiems pacientams taip pat buvo nustatyta atipinių kitų kaulų, pavyzdžiui, alkūnkaulio ir blauzdikaulio, lūžių. Kaip ir atipinių šlaunikaulio lūžių atveju, šie lūžiai įvyksta po mažos traumos arba ne dėl jos, o kai kurie pacientai jaučia prodrominį skausmą iki pilno lūžio pasireiškimo. Alkūnkaulio lūžio atvejais jie gali būti susiję su pasikartojančia stresine apkrova dėl ilgalaikio pagalbinių vaikščiojimo priemonių naudojimo.

Inkstų funkcijos sutrikimas
Pacientėms, kurių inkstų funkcija sutrikusi (kreatinino klirensas mažesnis kaip 35 ml/min.) FOSAVANCE skirti nerekomenduojama (žr. 4.2 skyrių).

Kaulų ir mineralų metabolizmas

Reikia atsižvelgti ir į kitas osteoporozės priežastis, ne tik į estrogenų trūkumą ir senėjimą.

Prieš pradedant vartoti FOSAVANCE, turi būti pašalinta hipokalcemija (žr. 4.3 skyrių). Be to, prieš pradedant gydymą šiuo vaistiniu preparatu, reikia tinkamai gydyti kitus mineralinių medžiagų apykaitos sutrikimus (pvz., vitamino D trūkumą ir hipoparatiroidizmą). Vitamino D kiekio, esančio FOSAVANCE sudėtyje, neužtenka vitamino D trūkumui koreguoti. Šiuos pacientus gydymo FOSAVANCE metu reikia atidžiai stebėti bei sekti kalcio kiekį serume, taip pat, ar neatsiranda hipokalcemijos simptomų.

Kadangi alendronatas teigiamai veikia kaulų mineralizaciją, nesukeldama simptomų, gali nedaug sumažėti kalcio ir fosfatų koncentracija kraujo serume ypatingai pacientams, vartojantiems gliukokortikoidus, kuriems kalcio absorbcija gali būti sumažėjusi. Tačiau pranešama apie retus, kartais sunkius, simptominės hipokalcemijos atvejus, kurie dažniau pasitaikydavo pacientams, linkusiems į hipokalcemiją (sergantiems hipoparatiroidizmu, turintiems vitamino D trūkumą ar sutrikusį kalcio pasisavinimą) (žr. 4.8 skyrių).

Kolekalciferolis
Vitaminas D3 gali didinti hiperkalcemiją ir (ar) hiperkalciuriją, jei jo skiriama pacientams, sergantiems ligomis, susijusiomis su nereguliuojama padidėjusia kalcitriolio gamyba (pvz., leukemija, limfoma, sarkoidoze). Šiems pacientams reikia tikrinti kalcio kiekį serume ir šlapime.

Pacientai, kuriems yra sutrikusi absorbcija, gali taip pat nepakankamai pasisavinti ir vitamino D3.

Pagalbinės medžiagos

Šiame vaistiniame preparate yra laktozės ir sacharozės. Šio vaistinio preparato negalima vartoti pacientams, kuriems nustatytas retas paveldimas sutrikimas – fruktozės netoleravimas, galaktozės netoleravimas, visiškas laktazės stygius, gliukozės ir galaktozės malabsorbcija arba sacharazės ir izomaltazės stygius.

Šio vaistinio preparato tabletėje yra mažiau kaip 1 mmol (23 mg) natrio, t.y. jis beveik neturi reikšmės.

4.5
Sąveika su kitais vaistiniais preparatais ir kitokia sąveika

Alendronatas

Tikėtina, jog kartu vartojami maistas ir gėrimai (įskaitant mineralinį vandenį), kalcio papildai, antacidiniai ir kai kurie kiti geriamieji vaistai gali sutrikdyti alendronato absorbciją. Todėl pacientai, išgėrę alendronato, neturi gerti jokio kito geriamojo vaistinio preparato mažiausiai pusę valandos (žr. 4.2 ir 5.2 skyrius).

Kadangi nesteroidinių vaistų nuo uždegimo (NVNU) vartojimas yra susijęs su virškinimo trakto dirginimu, reikia būti atsargiems juos vartojant kartu su alendronatu.

Kolekalciferolis

Olestra, mineraliniai aliejai, orlistatas ir tulžies rūgščių sekvestrantai (pvz., cholestiraminas, kolestipolis) gali pabloginti vitamino D absorbciją. Vaistai nuo traukulių, cimetidinas ir tiazidai gali didinti vitamino D katabolizmą. Atskirais atvejais papildomai gali būti skiriama vitamino D.

4.6
Vaisingumas, nėštumo ir žindymo laikotarpis
FOSAVANCE yra skirtas tik moterims po menopauzės, todėl jo vartoti nėštumo ar žindymo laikotarpiu negalima.

Nėštumas

Duomenų apie alendronato vartojusias nėščias moteris nėra arba jų nepakanka. Tyrimai su gyvūnais parodė toksinį poveikį reprodukcijai. Vaikingoms žiurkėms paskirtas alendronatas sukėlė su hipokalcemija susijusią distociją (žr. 5.3 skyrių). Tyrimų metu gyvūnams vitaminą D skiriant didelėmis dozėmis, pasireiškė hiperkalcemija ir toksinis poveikis reprodukcijai (žr. 5.3 skyrių). Nėštumo metu FOSAVANCE vartoti negalima.
Žindymas

Nežinoma, ar alendronato ar jo metabolitų patenka į motinos pieną. Pavojaus naujagimiams ir kūdikiams atmesti negalima. Kolekalciferolio ir kai kurių jo veiklių metabolitų patenka į motinos pieną. Žindymo metu FOSAVANCE vartoti negalima.
Vaisingumas

Bisfosfonatai susikaupia kaulo matricoje, iš kur jie laipsniškai atpalaiduojami keletą metų. Suaugusio žmogaus kaule susikaupęs bisfosfonatų kiekis, taigi ir atgal į sisteminę kraujotaką sugrįžtantis kiekis, tiesiogiai priklauso nuo bisfosfonatų dozės ir vartojimo trukmės (žr. 5.2 skyrių). Apie riziką žmogaus vaisiui duomenų nėra. Vis dėlto teorinė žalos vaisiui, daugiausiai jo skeletui, rizika yra, jei po gydymo bisfosfonatais kurso moteris pastoja. Kintamų veiksnių, tokių kaip trukmė tarp gydymo bisfosfonatais nutraukimo ir pastojimo, konkretus vartotas bisfosfonatas ar vartojimo būdas (į veną arba per burną), įtaka rizikai netirta.

4.7
Poveikis gebėjimui vairuoti ir valdyti mechanizmus

FOSAVANCE gebėjimo vairuoti ir valdyti mechanizmus neveikia arba veikia nereikšmingai. Pacientėms gali pasireikšti tam tikros nepageidaujamos reakcijos, pavyzdžiui, neryškus matymas, svaigulys ir stiprus kaulų, raumenų ar sąnarių skausmas (žr. 4.8 skyrių), kurios gali paveikti jų gebėjimą vairuoti ir valdyti mechanizmus.

4.8
Nepageidaujamas poveikis

Saugumo duomenų santrauka
Dažniausiai pastebėtos nepageidaujamos reakcijos yra viršutinės virškinimo trakto dalies nepageidaujamos reakcijos, tokios kaip pilvo skausmas, nevirškinimas, stemplės opos, rijimo sutrikimas, pilvo tempimas ir atsirūgimas rūgštimi (> 1 %).

Nepageidaujamų reakcijų santrauka lentelėje
Toliau išvardytos nepageidaujamos reakcijos, galinčios atsirasti vartojant alendronato. Apie jas buvo pranešta klinikinių tyrimų metu ir (ar) vaistui patekus į rinką.

Papildomų nepageidaujamų reakcijų į alendronato ir kolekalciferolio derinį nenustatyta.

Dažnis apibrėžiamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000), dažnis nežinomas (negali būti apskaičiuotas pagal turimus duomenis).

	Organų sistemų klasė
	Dažnis
	Nepageidaujamos reakcijos

	Imuninės sistemos sutrikimai
	Retas
	padidėjusio jautrumo reakcijos, įskaitant dilgėlinę ir angioedemą

	Metabolizmo ir mitybos sutrikimai
	Retas
	simptominė hipokalcemija, dažnai susijusi su polinkį jai didinančiomis būklėmis§

	Nervų sistemos sutrikimai
	Dažnas
	galvos skausmas, svaigulys†

	
	Nedažnas
	skonio jutimo pakitimas†

	Akių sutrikimai
	Nedažnas
	akių uždegimas (uveitas, skleritas ar episkleritas)

	Ausų ir labirintų sutrikimai
	Dažnas
	galvos sukimasis†

	
	Labai retas
	išorinio ausies kanalo osteonekrozė (bisfosfonatų grupės vaistams būdinga nepageidaujama reakcija)

	Virškinimo trakto sutrikimai
	Dažnas
	pilvo skausmas, dispepsija, vidurių užkietėjimas, viduriavimas, dujų susikaupimas virškinimo trakte, stemplės opa*, disfagija*, pilvo tempimas, atsirūgimas rūgštimi

	
	Nedažnas
	pykinimas, vėmimas, gastritas, ezofagitas*, stemplės erozijos*, melena†

	
	Retas
	stemplės striktūra*, burnos bei ryklės išopėjimas*, skrandžio ar dvylikapirštės žarnos perforacija, opos ir kraujavimas§

	Odos ir poodinio audinio sutrikimai
	Dažnas
	nuplikimas†, niežulys†

	
	Nedažnas
	išbėrimas, eritema

	
	Retas
	išbėrimas dėl jautrumo šviesai, sunkios odos reakcijos, įskaitant Stevens-Johnson sindromą bei toksinę epidermio nekrolizę‡

	Skeleto, raumenų ir jungiamojo audinio sutrikimai
	Labai dažnas
	skeleto ir raumenų (kaulų, raumenų ar sąnarių) skausmas, kuris kartais būna stiprus†§

	
	Dažnas
	sąnarių patinimas†

	
	Retas
	žandikaulio osteonekrozė‡§, atipiniai šlaunikaulio pogūbriniai ir diafizės lūžiai (nepageidaujama reakcija į bisfosfonatų klasės preparatus)

	
	Dažnis nežinomas
	atipiniai kitų kaulų lūžiai

	Bendrieji sutrikimai ir vartojimo vietos pažeidimai
	Dažnas
	astenija†, periferinė edema†

	
	Nedažnas
	praeinantys simptomai kaip ūminės fazės atsako metu (mialgija, negalavimas ir retai – karščiavimas), būdingi gydymo pradžiai†

	§Žr. 4.4 skyrių.

†Klinikinių tyrimų metu stebėtas dažnis vartojusiųjų vaistinį preparatą grupėje ir placebo grupėje buvo panašus.

*Žr. 4.2 ir 4.4 skyrius.

‡Ši nepageidaujama reakcija buvo nustatyta poregistracinės stebėsenos metu. Remiantis susijusiais klinikiniais tyrimais, apskaičiuotasis dažnis yra „retas“.


Atrinktų nepageidaujamų reakcijų apibūdinimas
Atipiniai šlaunikaulio pogūbriniai ir diafizės lūžiai
Nors patofiziologinis mechanizmas nėra aiškus, nuoseklūs epidemiologinių tyrimų duomenys rodo, kad ilgą laiką gydant bisfosfonatais osteoporoze po menopauzės sergančias pacientes padidėja atipinių šlaunikaulio pogūbrinių ir diafizės lūžių rizika, ypatingai po 3‑5 metų vaistinio preparato vartojimo laikotarpio. Absoliuti atipinių šlaunikaulio pogūbrinių ir diafizės lūžių (bisfosfonatų klasei būdingos nepageidaujamos reakcijos) pasireiškimo rizika išlieka reta.

Pranešimas apie įtariamas nepageidaujamas reakcijas

Svarbu pranešti apie įtariamas nepageidaujamas reakcijas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros specialistai turi pranešti apie bet kokias įtariamas nepageidaujamas reakcijas naudodamiesi V priede nurodyta nacionaline pranešimo sistema.

4.9
Perdozavimas

Alendronatas

Simptomai

Perdozavus per burną, gali pasireikšti hipokalcemija, hipofosfatemija ir viršutinės virškinimo trakto dalies nepageidaujamų reakcijų, pvz., sutrikti skrandžio funkcija, atsirasti rėmuo, ezofagitas, gastritas arba opa.

Gydymas
Nėra tikslios informacijos, kaip gydyti perdozavus alendronato. Perdozavus FOSAVANCE, alendronatui surišti reikia gerti pieno ar antacidinių preparatų. Dėl galimo stemplės sudirginimo vėmimo sukelti nereikia, o pacientas turi būti tik vertikalioje padėtyje.

Kolekalciferolis

Ilgai taikant vitaminą D sveikiems suaugusiesiems dozėmis, mažesnėmis kaip 10000 TV per parą, jo toksinio poveikio nebuvo nustatyta. Klinikiniame tyrime skiriant sveikiems suaugusiesiems 4000 TV vitamino D3 per parą iki penkių mėnesių nebuvo stebima nei hiperkalciurijos, nei hiperkalcemijos.

5.
FARMAKOLOGINĖS SAVYBĖS

5.1
Farmakodinaminės savybės

Farmakoterapinė grupė – vaistai kaulų ligoms gydyti, bisfosfonatai, sudėtiniai vaistiniai preparatai. ATC kodas: M05BB03.

Veikimo mechanizmas

Alendronatas
Natrio alendronatas yra bisfosfonatas, kuris slopina osteoklastų kaulo rezorbciją, nedarydamas tiesioginio poveikio kaulo susidarymui. Ikiklinikiniai tyrimai parodė, kad alendronatas labiau kaupiasi aktyvios rezorbcijos vietose. Slopinamas osteoklastų aktyvumas, tačiau osteoklastų kaupimasis ir prikibimas neveikiamas. Veikiant alendronatui, susidaro normalus kaulas.

Kolekalciferolis (vitaminas D3)

Vitaminas D3 gaminasi odoje, 7-dehidrocholesteroliui virstant vitaminu D3, kai veikia ultravioletiniai spinduliai. Jei nepakanka saulės šviesos, vitaminas D3 daugiausia gaunamas su maistu. Šis vitaminas kepenyse (kur susidaro jo atsargos) virsta 25‑hidroksivitaminu D3. Inkstuose jis virsta aktyviu kalcį mobilizuojančiu hormonu 1,25‑dihidroksivitaminu D3 (kalcitrioliu). Šis procesas griežtai reguliuojamas. Pagrindinis 1,25‑dihidroksivitamino D3 poveikis – didina kalcio ir fosfatų absorbciją žarnyne ir reguliuoja kalcio kiekį serume, kalcio ir fosfatų išskyrimą pro inkstus, kaulinio audinio susidarymą ir rezorbciją.

Vitaminas D3 reikalingas normaliam kaulų formavimuisi. Jo nepakankamumas išsivysto, kai būna mažai saulės šviesos ir nepakankamai gaunama su maistu. Tuomet susidaro neigiama kalcio pusiausvyra, netenkama kaulinio audinio, padidėja skeleto lūžių pavojus. Sunkiais atvejais vitamino D trūkumas sukelia antrinį hiperparatiroidizmą, hipofosfatemiją, proksimalinių raumenų silpnumą ir osteomaliaciją. Dėl to dar daugiau padidina griuvimo ir kaulų lūžių pavojus asmenims, sergantiems osteoporoze. Vitamino D papildai sumažina šiuos pavojus ir jų padarinius.

Osteoporozė nustatoma, kai stuburo ar šlaunikaulio kaulų mineralinis tankis (KMT) yra 2,5 standartinio nuokrypio (SN) mažesnis už vidutinį dydį jauniems žmonėms arba jei yra buvęs lūžis dėl trapių kaulų, nepriklausomai nuo KMT.

Klinikinis veiksmingumas ir saugumas

FOSAVANCE tyrimai

Mažesnės FOSAVANCE dozės (70 mg alendronato/2800 TV vitamino D3) poveikis vitamino D kiekiui buvo įrodytas atlikus 15 savaičių trukmės daugianacionalinį tyrimą, kuriame dalyvavo 682 osteoporoze sergančios moterys po menopauzės (pradinis serumo 25‑hidroksivitaminas D: vidurkis – 56 nmol/l [22,3 ng/ml]; svyravimai – 22,5 nmol/l ‑ 225 nmol/l [9 ng/ml ‑ 90 ng/ml]). Pacientėms buvo skiriama mažesnio stiprumo (70 mg/2800 TV) FOSAVANCE (n = 350) arba 70 mg FOSAMAX (alendronato) (n = 332) kartą per savaitę. Papildomai vitamino D papildų nebuvo duodama. Po 15 savaičių gydymo vidutinis 25‑hidroksivitamino D kiekis pacienčių serume buvo žymiai didesnis (26 %) toje grupėje, kuri vartojo FOSAVANCE (70 mg/2800 TV) (56 nmol/l [23 ng/ml]), negu toje, kuri vartojo tik vieno alendronato (46 nmol/l [18,2 ng/ml]). Pacienčių, kurioms yra vitamino D nepakankamumas (serume 25‑hidroksivitamino D kiekis buvo < 37,5 nmol/l [< 15 ng/ml]), procentas penkioliktąją savaitę buvo žymiai mažesnis (sumažėjo 62,5 %) toje grupėje, kuri vartojo FOSAVANCE (70 mg/2800 TV), negu toje, kuri vartojo tik vieno alendronato (atitinkamai 12 % ir 32 %). Pacienčių, kurioms yra vitamino D trūkumas (serume 25‑hidroksivitamino D kiekis buvo < 22,5 nmol/l [< 9 ng/ml]), procentas buvo žymiai mažesnis (sumažėjo 92 %) toje grupėje, kuri vartojo FOSAVANCE (70 mg/2800 TV), negu toje, kuri vartojo tik vieno alendronato (atitinkamai 1 % ir 13 %). Šiame tyrime vidutinis 25‑hidroksivitamino D kiekis pacientėms, kurioms buvo vitamino D nepakankamumas (pradinis 25‑hidroksivitamino D kiekis buvo nuo 22,5 nmol/l iki 37,5 nmol/l [nuo 9 ng/ml iki < 15 ng/ml]), penkioliktąją savaitę padidėjo nuo 30 nmol/l (12,1 ng/ml) iki 40 nmol/l (15,9 ng/ml) toje grupėje, kuri vartojo FOSAVANCE (70 mg/2800 TV) (n = 75), ir sumažėjo nuo pradinio 30 nmol/l (12,0 ng/ml) iki 26 nmol/l (10,4 ng/ml) penkioliktąją savaitę toje grupėje, kuri vartojo tik vieno alendronato (n = 70). Vidutinis kalcio ir fosfatų kiekis serume bei kalcio kiekis 24 val. šlapime abiejose grupėse nesiskyrė.

Mažesnės FOSAVANCE dozės (70 mg alendronato/2800 TV vitamino D3) ir papildomai 2800 TV vitamino D3 iki bendros 5600 TV (vitamino D3 kiekis didesnėje FOSAVANCE dozėje) vieną kartą per savaitę dozės poveikis buvo įrodytas atlikus 24 savaičių trukmės tyrimo pratęsimą, kuriame dalyvavo 619 osteoporoze sergančių moterų po menopauzės. Pacientės vitamino D3 2800 grupėje vartojo FOSAVANCE (70 mg/2800 TV) (n = 299), o pacientės vitamino D3 5600 grupėje vartojo FOSAVANCE (70 mg/2800 TV) ir papildomai 2800 TV vitamino D3 vieną kartą per savaitę (n = 309). Buvo leidžiama papildomai vartoti vitamino D papildų. Po 24 gydymo savaičių vidutinis 25‑hidroksivitamino D kiekis pacienčių serume buvo žymiai didesnis vitamino D3 5600 grupėje (69 nmol/l [27,6 ng/ml]), negu vitamino D3 2800 grupėje (64 nmol/l [25,5 ng/ml]). 24 savaičių tyrimo pratęsimo metu vitamino D nepakankamumas vitamino D3 2800 grupėje buvo 5,4 % pacienčių, lyginant su 3,2 % pacienčių vitamino D3 5600 grupėje. Vitamino D trūkumas vitamino D3 2800 grupėje buvo nustatytas 0,3 % pacienčių ir nė vienai pacientei vitamino D3 5600 grupėje. Vidutinis kalcio ir fosfatų kiekis serume bei kalcio kiekis 24 valandų šlapime abiejose grupėse nesiskyrė. Pacienčių, kurioms pasireiškė hiperkalciurija 24 savaičių gydymo pratęsimo pabaigoje, procentas statistiškai nesiskyrė abiejose gydymo grupėse.

Alendronato tyrimai

Per vienerių metų daugiacentrį tyrimą, kuriame dalyvavo osteoporoze sergančios moterys po menopauzės, įrodytas 70 mg kartą per savaitę vartojamo alendronato (n = 519) ir 10 mg kartą per parą vartojamo alendronato (n = 370) terapinis ekvivalentiškumas. Moterims, vartojusioms po 70 mg preparato kartą per savaitę, stuburo juosmeninės dalies KMT per vienerius metus vidutiniškai padidėjo 5,1 % (4,8‑5,4 %; PI = 95 %), lyginant su pradiniu, o vartojusioms 10 mg per parą – 5,4 % (5,0‑5,8 %; PI = 95 %). Šlaunikaulio kaklo ir bendras šlaunikaulio KMT vidutiniškai padidėjo atitinkamai 2,3 % ir 2,9 % bei 2,9 % ir 3,1 % moterims, vartojusioms po 70 mg kartą per savaitę ir 10 mg kartą per parą. Abiejų tiriamų pacienčių grupių kitų skeleto vietų KMT padidėjo taip pat panašiai.

Alendronato poveikis kaulo masei ir lūžių dažniui moterims po menopauzės tirtas dviem pradiniais vienodo plano efektyvumo tyrimais (n = 994), taip pat Lūžių prevencijos tyrimo (angl. Fracture Intervention Trial – FIT; n = 6 459) metu. 

Pradinių efektyvumo tyrimų metu, vartojant po 10 mg alendronato vieną kartą per parą, stuburo, šlaunikaulio kaklo ir gumburo KMT po trejų metų vidutiniškai padidėjo atitinkamai 8,8 %, 5,9 % ir 7,8 %, lyginant su placebą vartojusia grupe. Taip pat reikšmingai padidėjo viso kūno KMT. Alendronatu gydytų ir vieną arba daugiau stuburo slankstelių lūžių patyrusių pacienčių dalis, lyginant su vartojusiomis placebą, sumažėjo 48 % (alendronatas – 3,2 %; placebas – 6,2 %). Šiuos tyrimus pratęsus dar dvejus metus, stuburo bei gumburo KMT ir toliau didėjo, o šlaunikaulio kaklo ir viso kūno – nemažėjo.

FIT buvo sudarytas iš dviejų placebu kontroliuojamų tyrimų, kurių metu alendronato buvo vartota kasdien (po 5 mg per parą dvejus metus ir po to – po 10 mg per parą dar vienerius arba dvejus metus).

· FIT 1. Trejų metų tyrimas, kuriame dalyvavo 2 027 pacientės, pradiniu momentu turėjusios bent vieną kompresinį stuburo slankstelio lūžį. Šio tyrimo metu nustatyta, kad alendronatas vieną kartą per parą ≥ 1 naujų stuburo slankstelių lūžių dažnį sumažino 47 % (alendronatas – 7,9 %; placebas – 15,0 %). Be to, nustatytas statistiškai patvirtintas viršutinės šlaunikaulio dalies lūžių dažnio sumažėjimas (1,1 % ir 2,2 %; sumažėjimas – 51 %).

· FIT 2. Ketverių metų tyrimas, kuriame dalyvavo 4 432 pacientės, kurioms pradiniu momentu buvo sumažėjusi kaulų masė, bet nebuvo stuburo slankstelių lūžių. Analizuojant šiame tyrime dalyvavusių osteoporozę turėjusių moterų dalies (37 % tiriamųjų nustatyta osteoporozė, atitinkanti anksčiau pateiktą apibrėžimą) duomenis, nustatytas reikšmingas viršutinės šlaunikaulio dalies (alendronatas – 1,0 %; placebas – 2,2 %; sumažėjimas – 56 %) bei ≥ 1 stuburo slankstelių (2,9 % ir 5,8 %; sumažėjimas – 50 %) lūžių dažnio skirtumas.

Laboratorinių tyrimų duomenys

Klinikinių tyrimų metu buvo nustatytas besimptomis, nedidelis, laikinas kalcio ir fosfatų kiekio kraujo serume sumažėjimas atitinkamai maždaug 18 % ir 10 % ligonių, gydytų alendronatu (10 mg per parą), palyginti su atitinkamai maždaug 12 % ir 3 % ligonių, vartojusių placebą. Vis dėlto kalcio koncentracijos kraujo serume sumažėjimo iki < 8,0 mg/dl (2,0 mmol/l) ir fosfatų – iki ≤ 2,0 mg/dl (0,65 mmol/l) dažnis abiejose gydymo grupėse buvo panašus.
Vaikų populiacija

Natrio alendronatas yra tirtas su nedideliu skaičiumi jaunesnių nei 18 metų amžiaus pacientų, sergančių trapiųjų kaulų liga. Norint pagrįsti natrio alendronato skyrimą trapiųjų kaulų liga sergantiems vaikams, rezultatų nepakanka.
5.2
Farmakokinetinės savybės

Alendronatas

Absorbcija

Lyginant su į veną leidžiama kontroline doze, geriamojo alendronato vidutinis biologinis prieinamumas moterims buvo 0,64 %, vartojant nuo 5 mg iki 70 mg dozes dvi valandas prieš standartizuotus pusryčius (per naktį nevalgius). Biologinis prieinamumas panašiai sumažėjo (iki vertinamo 0,46 % ir 0,39 %), kai alendronato buvo pavartota vieną valandą arba pusę valandos prieš standartizuotus pusryčius. Atliekant osteoporozės tyrimus, nustatyta, kad alendronatas buvo veiksmingas pavartotas mažiausiai 30 min. prieš pirmąjį tos dienos valgymą ar atsigėrimą.

FOSAVANCE (70 mg/2800 TV) sudėtinės tabletės ir FOSAVANCE (70 mg/5600 TV) sudėtinės tabletės sudedamoji dalis alendronatas yra biologiškai ekvivalentiška 70 mg tabletės alendronatui.

Alendronato, vartojamo per standartizuotus pusryčius arba dvi valandas po jų, biologinis prieinamumas buvo menkas. Kai kartu su vaistu vartojama kavos arba apelsinų sulčių, alendronato biologinis prieinamumas sumažėja 60 %.

Sveikiems asmenims geriamasis prednizonas (po 20 mg tris kartus per parą penkias dienas) kliniškai reikšmingai nepakeitė geriamojo alendronato biologinio prieinamumo (padidėjo vidutiniškai 20‑44 %).

Pasiskirstymas

Tyrimai su žiurkėmis rodo, kad leidžiant vaisto į veną po 1 mg/kg kūno svorio, alendronatas laikinai pasiskirsto minkštuosiuose audiniuose, bet paskui greitai persiskirsto kauluose arba išsiskiria su šlapimu. Vidutinis pasiskirstymo tūris žmonėms, susidarius pusiausvyrinei koncentracijai, išskyrus kaulus, yra mažiausiai 28 l. Išgėrus vaisto gydomąją dozę, alendronato koncentracija plazmoje yra per maža, kad būtų aptikta (< 5 ng/ml). Su baltymais žmogaus plazmoje jungiasi apie 78 % vaisto.

Biotransformacija

Neįrodyta, kad alendronatas metabolizuojamas gyvūnų ar žmogaus organizme.

Eliminacija

Paskyrus vienkartinę 14C žymėtojo leidžiamo į veną alendronato dozę, apie 50 % radioaktyviosios medžiagos išsiskyrė su šlapimu per 72 valandas, mažai jos rasta arba visai nerasta išmatose. Suleidus į veną vienkartinę 10 mg dozę, alendronato inkstų klirensas buvo 71 ml/min., o sisteminis klirensas buvo ne didesnis kaip 200 ml/min. Koncentracija plazmoje sumažėjo daugiau kaip 95 % per 6 valandas po vaisto suleidimo į veną. Apskaičiuota, kad žmonėms galutinis alendronato pusinės eliminacijos laikas atspindi alendronato atsipalaidavimą iš skeleto ir yra ilgesnis negu 10 metų. Žiurkių inkstuose alendronatas neišskiriamas per rūgščių ar šarmų transporto sistemas, taigi nesitikima, kad tai sąveikautų su kitų vaistų ekskrecija per šias žmonių sistemas.

Kolekalciferolis

Absorbcija
Sveikiems suaugusiesiems (vyrams ir moterims) vartojus FOSAVANCE 70 mg/2800 TV tablečių iš ryto, nevalgius nakties metu ir dvi valandas prieš valgį, vidutinis plotas po serumo koncentracijos ir laiko kreive (AUC0-120 h ) vitaminui D3 (nekoreguotam pagal endogeninio vitamino D3 kiekį) buvo 296,4 ng-h/ml. Vidutinė didžiausia vitamino D3 koncentracija (Cmax) serume buvo 5,9 ng/ml ir laiko, kol susidarydavo didžiausia koncentracija serume (Tmax), mediana buvo 12 valandų. FOSAVANCE 2800 TV vitamino D3 biologinis prieinamumas panašus kaip ir skiriant vien 2800 TV vitamino D3.

Sveikiems suaugusiems savanoriams (vyrams ir moterims) vartojus FOSAVANCE 70 mg/5600 TV iš ryto nevalgius ir dvi valandas prieš valgį, vidutinis plotas po serumo koncentracijos ir laiko kreive (AUC0-80 h ) vitaminui D3 (nekoreguotam pagal endogeninio vitamino D3 kiekį) buvo 490,2 ng-h/ml. Vidutinė didžiausia vitamino D3 koncentracija (Cmax) serume buvo 12,2 ng/ml ir laiko, kol susidarydavo didžiausia koncentracija serume (Tmax), mediana buvo 10,6 valandos. 5600 TV vitamino D3 biologinis prieinamumas vartojant FOSAVANCE buvo panašus kaip ir vartojant vien tik 5600 TV vitamino D3.

Pasiskirstymas

Absorbuotas vitaminas D3 į kraują patenka kaip chilomikronų dalis. Vitaminas D3 greitai pasiskirsto organizme, daugiausiai jo patenka į kepenis, kur yra metabolizuojamas į 25‑hidroksivitaminą D3, kuris ir kaupiasi kepenyse. Mažesnis kiekis pasiskirsto riebaliniame ir raumeniniame audinyje, kur jis kaupiasi kaip vitaminas D3, o vėliau iš šių audinių atpalaiduojamas į kraujotaką. Cirkuliuojantis su krauju vitaminas D3 jungiasi su vitaminą D jungiančiu baltymu.

Biotransformacija

Vitaminas D3 greitai metabolizuojamas kepenyse hidroksilinimo būdu į 25‑hidroksivitaminą D3, kuris inkstuose metabolizuojamas į biologiškai aktyvų 1,25‑dihidroksivitaminą D3. Prieš šalinant metabolitą, jis dar hidroksilinamas. Nedidelis kiekis vitamino D3 prieš šalinimą yra gliukuroninamas.

Eliminacija

Sveikiems asmenims skiriant radioaktyvaus žymėto vitamino D3, po 48 val. vidutinis išskirtas su šlapimu radioaktyvumas buvo 2,4 %, o vidutinis po 4 dienų su išmatomis išskirtas radioaktyvumas – 4,9 %. Abiem atvejais beveik be išimties buvo išskirti radioaktyvūs pagrindinės medžiagos metabolitai. Vidutinis vitamino D3 pusinės eliminacijos laikas serume po išgertos FOSAVANCE (70 mg/2800 TV) dozės, yra maždaug 24 val.

Inkstų funkcijos sutrikimas
Kaip rodo ikiklinikiniai tyrimai, alendronatas, kuris nesikaupia kauluose, greitai pašalinamas su šlapimu. Nenustatyta, kad gyvūnų, kuriems į veną yra skiriamos kumuliacinės dozės ne daugiau kaip 35 mg/kg kūno svorio ilgą laiką, kaulai prisisotintų. Tikėtina, kad pacientėms, kurių inkstų funkcija yra sutrikusi, alendronato eliminacija pro inkstus sumažės (kaip ir gyvūnams), nors tokios klinikinės informacijos ir nėra. Taigi galima tikėtis šiek tiek didesnės alendronato akumuliacijos kauluose tų pacienčių, kurių inkstų funkcija yra sutrikusi (žr. 4.2 skyrių).

5.3
Ikiklinikinių saugumo tyrimų duomenys

Alendronato kartu su kolekalciferoliu ikiklinikiniai tyrimai nebuvo atlikti.

Alendronatas

Įprastinių ikiklinikinių farmakologinių saugumo, toksinio kartotinių dozių poveikio, genotoksinio bei kancerogeninio poveikio tyrimų duomenimis, specifinio pavojaus žmogui preparatas nekelia. Žiurkių tyrimai parodė, kad gydymas alendronatu vaikingumo metu buvo susijęs su distocija patelėms gimdymo metu. Tai susiję su hipokalcemija. Tyrimai, kurių metu žiurkėms duotos didelės dozės, parodė padidėjusį nevisiško vaisiaus kaulėjimo dažnį. Šio radinio reikšmė žmonėms nežinoma.

Kolekalciferolis

Atliekant tyrimus su gyvūnais, skiriant jiems dozes, gerokai didesnes už žmogui skiriamas terapines dozes, buvo pastebėta, kad vaistas daro toksinį poveikį gyvūnų reprodukcijai.

6.
farmacinė informacija

6.1
Pagalbinių medžiagų sąrašas

Mikrokristalinė celiuliozė (E460)

Bevandenė laktozė

Vidutinės grandinės trigliceridai

Želatina

Kroskarmeliozės natrio druska
Sacharozė

Koloidinis silicio dioksidas

Magnio stearatas (E572)

Butilhidroksitoluenas (E321)

Modifikuotas krakmolas (kukurūzų)

Natrio aliuminio silikatas (E554)

6.2
Nesuderinamumas

Duomenys nebūtini.

6.3
Tinkamumo laikas

18 mėnesių.

6.4
Specialios laikymo sąlygos

Laikyti gamintojo lizdinėje plokštelėje, kad preparatas būtų apsaugotas nuo drėgmės ir šviesos.

6.5
Talpyklės pobūdis ir jos turinys

FOSAVANCE 70 mg/2800 TV tabletės

Dėžutėje yra 2, 4, 6 arba 12 tablečių dvisluoksnėse aliuminio folijos lizdinėse plokštelėse.

FOSAVANCE 70 mg/5600 TV tabletės

Dėžutėje yra 2, 4 arba 12 tablečių dvisluoksnėse aliuminio folijos lizdinėse plokštelėse.

Gali būti tiekiamos ne visų dydžių pakuotės.

6.6
Specialūs reikalavimai atliekoms tvarkyti

Specialių reikalavimų nėra.

7.
REGISTRUOTOJAS
N.V. Organon
Kloosterstraat 6

5349 AB Oss

Nyderlandai

8.
REGISTRACIJOS PAŽYMĖJIMO NUMERIS (-iAI)

FOSAVANCE 70 mg/2800 TV tabletės

EU/1/05/310/001 – 2 tabletės
EU/1/05/310/002 – 4 tabletės

EU/1/05/310/003 – 6 tabletės

EU/1/05/310/004 – 12 tablečių

FOSAVANCE 70 mg/5600 TV tabletės

EU/1/05/310/006 – 2 tabletės
EU/1/05/310/007 – 4 tabletės

EU/1/05/310/008 – 12 tablečių

9.
REGISTRAVIMO / PERREGISTRAVIMO data

Registravimo data 2005 m. rugpjūčio mėn. 24 d.

Paskutinio perregistravimo data 2015 m. balandžio mėn. 24 d.

10.
teksto peržiūros data

Išsami informacija apie šį vaistinį preparatą pateikiama Europos vaistų agentūros tinklalapyje https://www.ema.europa.eu.

II PRIEDAS

A.
GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.
TIEKIMO IR VARTOJIMO SĄLYGOS AR APRIBOJIMAI

C.
KITOS SĄLYGOS IR REIKALAVIMAI REGISTRUOTOJUI
D.
SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI
A.
GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Merck Sharp & Dohme BV

Waarderweg 39

2031 BN, Haarlem
Nyderlandai
Organon Heist bv
Industriepark 30
2220 Heist-op-den-Berg
Belgija
Vianex S.A.

15th Km Marathonos Avenue

Pallini 153 51, Graikija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.
B.
TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.

C.
KITOS SĄLYGOS IR REIKALAVIMAI REGISTRUOTOJUI
· Periodiškai atnaujinami saugumo protokolai (PASP)
Šio vaistinio preparato PASP pateikimo reikalavimai išdėstyti Direktyvos 2001/83/EB 107c straipsnio 7 dalyje numatytame Sąjungos referencinių datų sąraše (EURD sąraše), kuris skelbiamas Europos vaistų tinklalapyje.
D.
SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI
· Rizikos valdymo planas (RVP)

Registruotojas atlieka reikalaujamą farmakologinio budrumo veiklą ir veiksmus, kurie išsamiai aprašyti registracijos bylos 1.8.2 modulyje pateiktame RVP ir suderintose tolesnėse jo versijose.

Atnaujintas rizikos valdymo planas turi būti pateiktas:
· pareikalavus Europos vaistų agentūrai;

· kai keičiama rizikos valdymo sistema, ypač gavus naujos informacijos, kuri gali lemti didelį naudos ir rizikos santykio pokytį arba pasiekus svarbų (farmakologinio budrumo ar rizikos mažinimo) etapą.

III PRIEDAS

ŽENKLINIMAS IR PAKUOTĖS LAPELIS

A. ŽENKLINIMAS

INFORMACIJA ANT IŠORINĖS PAKUOTĖS

FOSAVANCE 70 mg/2800 TV DĖŽUTĖ
1.
VAISTINIO PREPARATO PAVADINIMAS

FOSAVANCE 70 mg/2800 TV tabletės

alendrono rūgštis/kolekalciferolis

2.
VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI) 

Kiekvienoje tabletėje yra 70 mg alendrono rūgšties (natrio druskos trihidrato pavidalu) ir 70 mikrogramų (2800 TV) kolekalciferolio (vitamino D3).

3.
PAGALBINIŲ MEDŽIAGŲ SĄRAŠAS

Be to, yra laktozės ir sacharozės. Daugiau informacijos rasite pakuotės lapelyje.

4.
FARMACINĖ FORMA IR KIEKIS PAKUOTĖJE

2 tabletės

4 tabletės

6 tabletės

12 tablečių

5.
VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.

Vieną kartą per savaitę.

Vartoti per burną.

Gerkite po vieną tabletę vieną kartą per savaitę.
Pasižymėkite savaitės dieną, kuri geriausiai Jums tinka:

P.
A.
T.
K.
Pn.
Š.
S.
6.
SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.

7.
KITAS (-I) SPECIALUS (-ŪS) ĮSPĖJIMAS (-AI) (JEI REIKIA)

8.
TINKAMUMO LAIKAS

EXP
9.
SPECIALIOS LAIKYMO SĄLYGOS

Laikyti gamintojo lizdinėje plokštelėje, kad preparatas būtų apsaugotas nuo drėgmės ir šviesos.

10.
SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)

11.
REGISTRUOTOJO PAVADINIMAS IR ADRESAS

N.V. Organon
Kloosterstraat 6

5349 AB Oss

Nyderlandai
12.
REGISTRACIJOS PAŽYMĖJIMO NUMERIS (-IAI)
EU/1/05/310/001 (2 tabletės)

EU/1/05/310/002 (4 tabletės)

EU/1/05/310/003 (6 tabletės)

EU/1/05/310/004 (12 tablečių)

13.
serijos numeris

Lot
14.
PARDAVIMO (IŠDAVIMO) TVARKA

15.
VARTOJIMO INSTRUKCIJA

16.
INFORMACIJA BRAILIO RAŠTU

FOSAVANCE

70 mg

2800 TV
17.
UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.
18.
UNIKALUS IDENTIFIKATORIUS – ŽMONĖMS SUPRANTAMI DUOMENYS

PC
SN
NN
MINIMALI informacija ant LIZDINIŲ PLOKŠTELIŲ ARBA DVISLUOKSNIŲ JUOSTELIŲ

FOSAVANCE 70 mg/2800 TV LIZDINĖ PLOKŠTELĖ
1.
Vaistinio preparato pavadinimas
FOSAVANCE 70 mg/2800 TV tabletės

alendrono rūgštis/kolekalciferolis

2.
REGISTRUOTOJO pavadinimas
Organon
3.
tinkamumo laikas
EXP

4.
serijos numeris
Lot

5.
KITA
INFORMACIJA ANT IŠORINĖS PAKUOTĖS 
FOSAVANCE 70 mg/5600 TV DĖŽUTĖ
1.
VAISTINIO PREPARATO PAVADINIMAS

FOSAVANCE 70 mg/5600 TV tabletės

alendrono rūgštis/kolekalciferolis

2.
VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI) 

Kiekvienoje tabletėje yra 70 mg alendrono rūgšties (natrio druskos trihidrato pavidalu) ir 140 mikrogramų (5600 TV) kolekalciferolio (vitamino D3).

3.
PAGALBINIŲ MEDŽIAGŲ SĄRAŠAS

Be to, yra laktozės ir sacharozės. Daugiau informacijos rasite pakuotės lapelyje.

4.
FARMACINĖ FORMA IR KIEKIS PAKUOTĖJE

2 tabletės

4 tabletės

12 tablečių

5.
VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.

Vieną kartą per savaitę.

Vartoti per burną.

Gerkite po vieną tabletę vieną kartą per savaitę.
Pasižymėkite savaitės dieną, kuri geriausiai Jums tinka:

P.
A.
T.
K.
Pn.
Š.
S.
6.
SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.

7.
KITAS (-I) SPECIALUS (-ŪS) ĮSPĖJIMAS (-AI) (JEI REIKIA)

8.
TINKAMUMO LAIKAS

EXP
9.
SPECIALIOS LAIKYMO SĄLYGOS

Laikyti gamintojo lizdinėje plokštelėje, kad preparatas būtų apsaugotas nuo drėgmės ir šviesos.

10.
SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)

11.
REGISTRUOTOJO PAVADINIMAS IR ADRESAS

N.V. Organon
Kloosterstraat 6

5349 AB Oss

Nyderlandai

12.
REGISTRACIJOS PAŽYMĖJIMO NUMERIS (-IAI)

EU/1/05/310/006 (2 tabletės)

EU/1/05/310/007 (4 tabletės)

EU/1/05/310/008 (12 tablečių)

13.
serijos numeris

Lot
14.
PARDAVIMO (IŠDAVIMO) TVARKA

15.
VARTOJIMO INSTRUKCIJA

16.
INFORMACIJA BRAILIO RAŠTU

FOSAVANCE

70 mg

5600 TV

17.
UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.
18.
UNIKALUS IDENTIFIKATORIUS – ŽMONĖMS SUPRANTAMI DUOMENYS

PC
SN
NN
MINIMALI informacija ant LIZDINIŲ PLOKŠTELIŲ ARBA DVISLUOKSNIŲ JUOSTELIŲ

FOSAVANCE 70 mg/5600 TV LIZDINĖ PLOKŠTELĖ

1.
Vaistinio preparato pavadinimas

FOSAVANCE 70 mg/5600 TV tabletės

alendrono rūgštis/kolekalciferolis

2.
REGISTRUOTOJO pavadinimas
Organon
3.
tinkamumo laikas
EXP

4.
serijos numeris
Lot

5.
KITA
INFORMACIJA IŠORINĖJE PAKUOTĖJE (DĖŽUTĖJE)
Instrukcijos kortelė
Svarbi informacija

Kaip vartoti FOSAVANCE tabletes

1.
Gerkite po vieną tabletę vieną kartą per savaitę.
2.
Pasirinkite Jums tinkamiausią savaitės dieną. Atsikėlę iš ryto tą dieną, kurią pasirinkote gerti šį vaistą, prieš pirmąjį dienos valgį, gėrimą arba bet kokio kito vaisto vartojimą, nurykite (netraiškykite, nekramtykite ir nečiulpkite tabletės) vieną FOSAVANCE tabletę, užsigerdami pilna stikline vandens (mineraliniu vandeniu užsigerti negalima).

3.
Užsiimkite Jums įprasta ryto veikla. Jūs galite sėdėti, stovėti arba vaikščioti – svarbu būti stačioje padėtyje. Mažiausiai 30 minučių nesigulkite, nevalgykite, negerkite ir nevartokite kitų vaistų. Negalima atsigulti, kol nepavalgysite pusryčių.

4.
Prisiminkite, kad turite vartoti po vieną FOSAVANCE tabletę vieną kartą kiekvieną savaitę tą pačią savaitės dieną tiek ilgai, kiek paskyrė gydytojas.

Jeigu Jūs praleidote dozę, išgerkite tik vieną FOSAVANCE tabletę iš ryto, kai tik prisiminsite. Negalima gerti dviejų tablečių tą pačią dieną. Vėliau gerkite vieną tabletę vieną kartą per savaitę tą savaitės dieną, kurią buvote pasirinkę.

Daugiau svarbios informacijos apie tai, kaip vartoti FOSAVANCE, yra išdėstyta pakuotės lapelyje. Prašome jį atidžiai perskaityti.

B. PAKUOTĖS LAPELIS

Pakuotės lapelis: informacija vartotojui

FOSAVANCE 70 mg/2800 TV tabletės

FOSAVANCE 70 mg/5600 TV tabletės

alendrono rūgštis/kolekalciferolis

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

-
Neišmeskite lapelio, nes vėl gali prireikti jį perskaityti.

-
Jeigu kiltų daugiau klausimų, kreipkitės į gydytoją arba vaistininką.

· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).

· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-
Prieš vartojant šį vaistą labai svarbu, kad gerai suprastumėte 3 skyriuje pateiktą informaciją.
Apie ką rašoma šiame lapelyje?

1.
Kas yra FOSAVANCE ir kam jis vartojamas

2.
Kas žinotina prieš vartojant FOSAVANCE

3.
Kaip vartoti FOSAVANCE

4.
Galimas šalutinis poveikis

5.
Kaip laikyti FOSAVANCE

6.
Pakuotės turinys ir kita informacija

1.
Kas yra FOSAVANCE ir kam jis vartojamas
Kas yra FOSAVANCE

FOSAVANCE tabletėje yra dvi veikliosios medžiagos: alendrono rūgštis (įprastai vadinama alendronatu) ir kolekalciferolis, žinomas kaip vitaminas D3.

Kas yra alendronatas

Alendronatas priklauso nehormoninių vaistų, vadinamų bisfosfonatais, grupei. Alendronatas saugo nuo kaulinio audinio nykimo (moterims po menopauzės) ir padeda atnaujinti kaulą. Vartojant preparato, mažėja stuburo ir šlaunikaulio lūžių pavojus.

Kas yra vitaminas D
Vitaminas D yra pagrindinė maisto medžiaga, kuri padeda kalcio absorbcijai ir palaiko sveikus kaulus. Kalcį iš maisto organizmas gali tinkamai pasisavinti tik tada, kai jame yra pakankamas vitamino D kiekis. Labai nedaug yra maisto produktų, kuriuose yra vitamino D. Daugiausiai vitamino D susidaro odą veikiant saulės spinduliams. Odai senstant, mažiau gaminasi vitamino D. Kai vitamino D yra per mažai, kaulai netenka dalies savo masės ir vystosi osteoporozė. Esant dideliam vitamino D trūkumui, atsiranda raumenų silpnumas, todėl greičiau galima parkristi ir susilaužyti kaulus.

Kam FOSAVANCE vartojamas

Gydytojas FOSAVANCE paskyrė osteoporozei, kuria Jūs sergate, gydyti ir dėl to, kad Jums yra vitamino D nepakankamumo rizika. Moterims po menopauzės šis vaistas sumažina stuburo ir šlaunikaulio lūžių riziką.

Kas yra osteoporozė

Osteoporozė – tai kaulų retėjimas ir silpnėjimas. Ji būdinga moterims po menopauzės. Menopauzės metu kiaušidės nebegamina moteriškojo hormono estrogeno, kuris padeda išlaikyti sveikus moters kaulus. Kai trūksta šio hormono, kaulai netenka kaulinio audinio ir pasidaro silpnesni. Kuo anksčiau prasideda menopauzė, tuo didesnis osteoporozės pavojus.

Ankstyvoje osteoporozės stadijoje paprastai nebūna jokių simptomų. Jos negydant, gali atsirasti kaulų lūžių. Nors paprastai kaulų lūžis sukelia skausmą, tačiau stuburo kaulų lūžiai gali likti nepastebėti tol, kol dėl lūžio nesumažėja ūgis. Kaulai gali lūžti dirbant įprastus kasdienius darbus, pvz., ką nors keliant, arba dėl menkiausios traumos, dėl kurios sveiki kaulai paprastai nelūžtų. Dažniausiai lūžta klubo, stuburo ir riešo kaulai. Tai sukelia ne tik skausmą, bet ir ryškią deformaciją bei negalią, pvz., atsiranda kupra dėl iškrypusio stuburo („našlės kupra“) ir sumažėja judrumas.

Kaip galima gydyti osteoporozę

Jūsų gydytojas ne tik paskirs FOSAVANCE, bet taip pat gali patarti keisti gyvenimo būdą.

Mesti rūkyti
Manoma, kad rūkant greičiau nyksta kaulai, todėl padidėja kaulų lūžių rizika.

Mankšta
Kaulams, kaip ir raumenims, kad šie būtų stiprūs ir sveiki, būtinas fizinis krūvis. Prieš pradėdami mankštintis, pasitarkite su gydytoju.

Valgis ir subalansuota dieta
Gydytojas Jums patars, ar reikia keisti mitybą, ar vartoti kokių nors maisto papildų.

2.
Kas žinotina prieš vartojant FOSAVANCE

FOSAVANCE vartoti draudžiama 
· jeigu yra alergija alendrono rūgščiai, kolekalciferoliui arba bet kuriai pagalbinei šio vaisto medžiagai (jos išvardytos 6 skyriuje),

· jeigu sergate stemplės liga (stemplė – tai vamzdelis, jungiantis burną su skrandžiu), pvz., Jums yra stemplės susiaurėjimas arba sunku nuryti,

· jeigu negalite tiesiai sėdėti ar stovėti mažiausiai 30 minučių,

· jeigu gydytojas pasakė, kad Jūsų kraujyje yra mažai kalcio.

Jeigu Jus vargina bent viena iš aukščiau minėtų problemų, negerkite tablečių. Pirmiau pasitarkite su gydytoju ir laikykitės jo nurodymų.

Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti FOSAVANCE, jeigu:
· sergate inkstų liga,

· turite ar neseniai turėjote rijimo ar virškinimo sutrikimų,

· Jūsų gydytojas yra sakęs, kad Jums yra Bareto stemplė (liga, susijusi su apatinę stemplės dalį dengiančių ląstelių pakitimais),

· Jums yra sakę, kad Jūsų skrandyje ar žarnyne yra blogai absorbuojami mineralai (malabsorbcijos sindromas),

· dantų būklė yra bloga, sergate dantenų ligomis, Jums planuojama ištraukti dantį arba reguliariai nesilankote pas odontologą,
· sergate vėžiu,

· Jums taikoma chemoterapija ar radioterapija,

· vartojate angiogenezės inhibitorių (tokių kaip bevacizumabas ar talidomidas), kuriais gydoma vėžio liga,
· vartojate kortikosteroidų (tokių kaip prednizonas ar deksametazonas), kuriais gydomos tokios būklės, kaip astma, reumatoidinis artritas ar sunkios alergijos,

· rūkote ar anksčiau rūkėte (tai gali padidinti pavojų susirgti dantų ligomis).

Jums gali patarti prieš pradedant gydymą FOSAVANCE pasitikrinti dantis.

Kol gydotės FOSAVANCE yra svarbu palaikyti gerą burnos higieną. Gydymosi metu Jūs turite reguliariai tikrintis dantis bei privalote susisiekti su savo gydytoju arba odontologu, jei dėl dantų ar burnos atsirastų bet kokių nusiskundimų, tokių kaip klibantis dantis, skausmas ar patinimas.

Stemplės sudirginimas, uždegimas bei išopėjimas (stemplė – tai vamzdelis, jungiantis burną su skrandžiu), dažnai lydimi skausmo krūtinėje, rėmens deginimo, sunkumo ar skausmo ryjant, gali atsirasti ypač tada, kai pacientas neužgeria tabletės pakankamu kiekiu vandens ir (ar) atsigula, nepraėjus 30 minučių išgėrus FOSAVANCE. Šis šalutinis poveikis gali pablogėti, jei pacientas ir toliau, atsiradus šiems simptomams, vartoja FOSAVANCE.

Vaikams ir paaugliams

FOSAVANCE negalima vartoti jaunesniems kaip 18 metų vaikams ir paaugliams.

Kiti vaistai ir FOSAVANCE
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Tikėtina, kad kalcio papildai, antacidai ir kai kurie geriamieji vaistai, vartojami tuo pačiu laiku su FOSAVANCE, paveiks jo absorbciją. Todėl svarbu, kad laikytumėtės 3 skyriuje pateiktų nurodymų ir prieš vartodami kitų vaistų ar maisto papildų palauktumėte bent 30 minučių.

Kai kurie reumatinėms ligoms gydyti ar lėtiniam skausmui malšinti skirti vaistai, vadinami nesteroidiniais vaistais nuo uždegimo (pvz., acetilsalicilo rūgštis ar ibuprofenas), galėtų sutrikdyti virškinimą. Dėl to šiuos vaistus su FOSAVANCE vartojant vienu metu reikia būti atsargiems.

Tikėtina, kad tam tikri vaistai ar maisto papildai, tokie kaip dirbtiniai riebalų pakaitalai, mineraliniai aliejai, kūno svoriui mažinti skirtas vaistas orlistatas ir cholesterolio kiekį mažinantys vaistai cholestiraminas ir kolestipolis, gali neleisti vitaminui D, esančiam FOSAVANCE sudėtyje, patekti į Jūsų organizmą. Preparatai nuo traukulių (tokie kaip fenitoinas ar fenobarbitalis) gali sumažinti vitamino D veiklumą. Apie vitamino D papildus reikia pagalvoti individualiai.

FOSAVANCE vartojimas su maistu ir gėrimais

Tikėtina, kad FOSAVANCE, vartojamo kartu su maistu ir gėrimais (įskaitant mineralinį vandenį), veiksmingumas sumažės. Todėl svarbu, kad laikytumėtės nurodymų, esančių 3 skyriuje. Ką nors valgyti ar gerti (išskyrus vandenį) galite ne anksčiau kaip po 30 minučių.

Nėštumas ir žindymo laikotarpis

FOSAVANCE skiriamas tik moterims po menopauzės. Jei esate nėščia ar galvojate, kad galite būti nėščia, ar žindote kūdikį, FOSAVANCE Jums vartoti negalima.

Vairavimas ir mechanizmų valdymas

Vartojant FOSAVANCE pranešta apie šalutinį poveikį (pavyzdžiui, neryškus matymas, svaigulys arba stiprus kaulų, raumenų ar sąnarių skausmas), kuris gali paveikti Jūsų gebėjimą vairuoti ar valdyti mechanizmus (žr. 4 skyrių). Jeigu Jums pasireiškė bet kuris iš paminėtų poveikių, nevairuokite, kol pasijusite geriau.

FOSAVANCE sudėtyje yra laktozės ir sacharozės

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

FOSAVANCE sudėtyje yra natrio
Šio vaisto tabletėje yra mažiau kaip 1 mmol (23 mg) natrio, t.y. jis beveik neturi reikšmės.

3.
Kaip vartoti FOSAVANCE

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Gerkite vieną FOSAVANCE tabletę vieną kartą per savaitę.

Atidžiai laikykitės žemiau pateiktos instrukcijos.

1)
Pasirinkite Jums tinkamiausią savaitės dieną. Kiekvieną savaitę gerkite vieną FOSAVANCE tabletę pasirinktąją dieną.

Labai svarbu laikytis 2), 3), 4), ir 5) punktuose paminėtų nurodymų, siekiant palengvinti FOSAVANCE tabletės patekimą į skrandį ir išvengti stemplės sudirginimo (stemplė – tai vamzdelis, jungiantis burną su skrandžiu).

2)
Atsikėlę iš ryto (tą dieną, kurią pasirinkote gerti šio vaisto), prieš valgį, gėrimą arba bet kokio kito vaisto vartojimą, nurykite visą vieną FOSAVANCE tabletę, užsigerdami tiktai pilna stikline vandens (ne mineralinio vandens) (ne mažiau kaip 200 ml), kad FOSAVANCE būtų pakankamai absorbuotas.

· Negalima užsigerti mineraliniu vandeniu (gazuotu ar paprastu)

· Negalima užsigerti kava ar arbata

· Negalima užsigerti sultimis ar pienu

Nesmulkinkite ar nekramtykite, nečiulpkite tabletės, nes gali išopėti burna.

3)
Išgėrus vaisto negalima atsigulti. Reikia sėdėti tiesiai, stovėti ar vaikščioti ne trumpiau kaip 30 min. Negalima atsigulti, kol nepavalgysite pusryčių.

4)
Negerkite FOSAVANCE prieš eidami miegoti ar iš ryto dar neatsikėlę.

5)
Jei atsiranda sunkumas ryjant ar skausmas nurijus tabletę, skausmas krūtinėje ar prasideda bei sustiprėja rėmuo, nebevartokite FOSAVANCE ir kreipkitės į savo gydytoją.

6)
Išgėrus FOSAVANCE tabletę, mažiausiai 30 min. nevalgykite, negerkite, nevartokite kitų vaistų, įskaitant antacidus, kalcio papildus ir vitaminus. FOSAVANCE veiksmingas tik tada, kai jo vartojate nieko negėrę ir nevalgę.

Ką daryti pavartojus per didelę FOSAVANCE dozę

Jei netyčia išgėrėte per daug tablečių, išgerkite pilną stiklinę pieno ir nedelsdami kreipkitės į savo gydytoją. Nesukelkite sau vėmimo ir neatsigulkite.

Pamiršus pavartoti FOSAVANCE

Jei praleidote dozę, išgerkite vieną FOSAVANCE tabletę iš ryto, kai tik prisiminsite. Negalima gerti dviejų tablečių tą pačią dieną. Vėliau gerkite vieną tabletę vieną kartą per savaitę tą dieną, kurią buvote pasirinkę.

Nustojus vartoti FOSAVANCE

Svarbu vartoti FOSAVANCE tiek laiko, kiek gydytojas paskyrė. FOSAVANCE bus veiksmingas gydant osteoporozę tik tada, jei tęsite jo vartojimą. Kadangi nėra žinoma, kiek ilgai turėsite vartoti FOSAVANCE, todėl norint nustatyti, ar FOSAVANCE vis dar jums tinka, poreikį toliau vartoti šį vaistą turite periodiškai aptarti su savo gydytoju.
Į FOSAVANCE dėžutę yra įdėta Instrukcijos kortelė. Joje pateikiama svarbi informacija, primenanti Jums kaip teisingai vartoti FOSAVANCE.

Jeigu kiltų daugiau klausimų dėl šio vaisto vartojimo, kreipkitės į gydytoją arbą vaistininką.

4.
Galimas šalutinis poveikis
Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Pastebėję bet kurį iš šių šalutinių poveikių, kurie gali būti sunkūs, nedelsdami kreipkitės į gydytoją, nes gali prireikti Jus skubiai gydyti:

Dažnas (gali pasireikšti mažiau kaip 1 iš 10 pacientų):

· rėmuo, sunkumas ryjant, skausmas ryjant, stemplės išopėjimas (stemplė – tai vamzdelis, jungiantis burną ir skrandį), dėl kurio gali skaudėti krūtinėje, atsirasti rėmuo ar sunkumas bei skausmas ryjant.

Retas (gali pasireikšti mažiau kaip 1 iš 1 000 pacientų):
· alerginės reakcijos, tokios kaip dilgėlinė, veido, lūpų, liežuvio ir (arba) gerklės patinimas, galimai pasunkinantis kvėpavimą ar rijimą, sunkios odos reakcijos;
· burnos ir (arba) žandikaulio skausmas, patinimas ar opelės burnos ertmėje, žandikaulio nutirpimas arba sunkumo jausmas, danties iškritimas. Tai galėtų būti žandikaulio kaulo pažaidos (osteonekrozės) požymiai, paprastai susiję su pavėluotu dantų gydymu arba infekcija, dažnai po danties ištraukimo. Jeigu Jums pasireiškė tokie simptomai, praneškite savo gydytojui arba odontologui;

· retais atvejais ilgai nuo osteoporozės gydomiems pacientams gali neįprastoje vietoje lūžti šlaunies kaulas. Jeigu jaučiate šlaunies, klubo ar kirkšnies skausmą, silpnumą ar diskomfortą, kreipkitės į gydytoją, nes tai gali būti ankstyvi galimo šlaunikaulio lūžio požymiai;

· stiprus kaulų, raumenų ir (arba) sąnarių skausmas.

Dažnis nežinomas (negali būti apskaičiuotas pagal turimus duomenis):

· neįprasti kitų nei šlaunikaulis kaulų lūžiai.

Kiti šalutiniai poveikiai

Labai dažnas (gali pasireikšti daugiau kaip 1 iš 10 pacientų):
· kaulų, raumenų ir (arba) sąnarių skausmas, kuris kartais būna stiprus.

Dažnas (gali pasireikšti mažiau kaip 1 iš 10 pacientų):

· sąnarių patinimas,

· pilvo skausmas, nemalonus pojūtis skrandžio plote ar raugėjimas pavalgius, vidurių užkietėjimas, pilnumo arba išsipūtimo jausmas skrandyje, viduriavimas, vidurių pūtimas,

· plaukų slinkimas, niežėjimas,

· galvos skausmas, svaigulys,

· nuovargis, rankų ar kojų patinimas.

Nedažnas (gali pasireikšti mažiau kaip 1 iš 100 pacientų):

· pykinimas, vėmimas,

· stemplės (stemplė – tai vamzdelis, jungiantis burną ir skrandį) arba skrandžio sudirginimas ar uždegimas,

· juodos arba kaip degutas išmatos,

· neryškus matymas, akių skausmas ar paraudimas,

· išbėrimas, odos paraudimas,

· praeinantys, į gripą panašūs simptomai, tokie kaip raumenų diegliai, bloga bendra savijauta ir kartais karščiavimas (paprastai gydymo pradžioje),

· skonio jutimo pokyčiai.

Retas (gali pasireikšti mažiau kaip 1 iš 1 000 pacientų):
· sumažėjusio kalcio kiekio kraujyje simptomai: raumenų mėšlungis ar spazmas ir (arba) dilgčiojimas pirštuose ar apie burną,

· skrandžio ar pepsinės opos (kartais sunkios arba gali iš jų kraujuoti),

· stemplės (stemplė – tai vamzdelis, jungiantis burną ir skrandį) susiaurėjimas,

· išbėrimas, pasunkėjantis paveikus saulės spinduliams,
· burnos išopėjimai.
Labai retas (gali pasireikšti mažiau kaip 1 iš 10 000 pacientų):
· pasikalbėkite su savo gydytoju, jeigu Jums skauda ausį, iš ausies teka išskyros ir (arba) Jums prasidėjęs ausies uždegimas. Tai gali būtų ausyje esančio kaulo pažeidimo požymiai. 
Pranešimas apie šalutinį poveikį

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti tiesiogiai naudodamiesi V priede nurodyta nacionaline pranešimo sistema. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.
Kaip laikyti FOSAVANCE

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti gamintojo lizdinėje pakuotėje, kad vaistas būtų apsaugotas nuo drėgmės ir šviesos.

Vaistų likučių negalima išmesti į kanalizaciją arba kartu su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6.
Pakuotės turinys ir kita informacija
FOSAVANCE sudėtis

Veikliosios medžiagos yra alendrono rūgštis ir kolekalciferolis (vitaminas D3). Kiekvienoje FOSAVANCE 70 mg/2800 TV tabletėje yra 70 mg alendrono rūgšties (natrio druskos trihidrato pavidalu) ir 70 mikrogramų (2800 TV) kolekalciferolio (vitamino D3). Kiekvienoje FOSAVANCE 70 mg/5600 TV tabletėje yra 70 mg alendrono rūgšties (natrio druskos trihidrato pavidalu) ir 140 mikrogramų (5600 TV) kolekalciferolio (vitamino D3).

Pagalbinės medžiagos yra mikrokristalinė celiuliozė (E460), bevandenė laktozė (žr. 2 skyrių), vidutinės grandinės trigliceridai, želatina, kroskarmeliozės natrio druska, sacharozė (žr. 2 skyrių), koloidinis silicio dioksidas, magnio stearatas (E572), butilhidroksitoluenas (E321), modifikuotas krakmolas (kukurūzų) ir natrio aliuminio silikatas (E554).

FOSAVANCE išvaizda ir kiekis pakuotėje

FOSAVANCE 70 mg/2800 TV tabletės yra modifikuotos kapsulės formos, baltos ar balkšvos, kurių vienoje pusėje pažymėtas kaulo kontūras, o kitoje – „710“. FOSAVANCE 70 mg/2800 TV tabletės yra tiekiamos pakuotėmis po 2, 4, 6 ar 12 tablečių.
FOSAVANCE 70 mg/5600 TV tabletės yra modifikuoto stačiakampio formos, baltos ar balkšvos, kurių vienoje pusėje pažymėtas kaulo kontūras, o kitoje – „270“. FOSAVANCE 70 mg/5600 TV tabletės yra tiekiamos pakuotėmis po 2, 4 ar 12 tablečių.

Gali būti tiekiamos ne visų dydžių pakuotės.

